Amarga ora anané ènzim proofreading RNA, polimerase RNA sing gumantung RNA sing ngopi génom virus bakal nglakokaké kasalahan kurang luwih saben 10 éwu nukléotida, sing selaras karo rata-rata saka vRNA influenza. Mula saka iku, sebagéyan gedhé saka virus influenza sing rampung dironcé iku mutan; iki bakal nimbulaké hanyutan antigèn, sing arupa owah-owahan alon ing antigèn ing lumahing virus sairing karo lumakuné wektu.[50] Pamisahan génom dadi wolu sègmèn vRNA sing kapisah mungkinaké panyampuran utawa reassortment saka vRNA yèn luwih saka sajinis virus influenza nginfèksi sawijining sèl tunggal. Iki bakal nimbulaké owah-owahan cepet saka génétika virus sing bakal nimbulaké papindhahan antigèn, sing arupa owah-owahan dumadakan saka sawijining antigèn menyang antigèn liyané. Owah-owahan gedhé sing dadakan mungkinaké virus kanggo nginfèksi spésies inang anyar lan bisa kanthi cepet ngatasi kakebalan protèktif sing wis ana.[40] Iki wigati jroning mékanisme munculé pandemi, sing didhiskusikaké ing ngisor iki jroning bagéyan Epidemiologi.